ჯამილ მაუადი

ჯამილ მაუადი (დ. 29 ივლისი, 1949) — ეკვადორელი იურისტი, აკადემიკოსი და ყოფილი პოლიტიკოსი, რომელიც ეკვადორის 41-ე პრეზიდენტის პოსტს 1998 წლიდან 2000 წელს მომხდარ სახელმწიფო გადატრიალებამდე იკავებდა. მანამდე, 1992-დან 1998 წლამდე, იგი კიტოს კანტონის მე-17 მერი იყო.

ლოხაში დაბადებული მაუადი, რომელსაც გერმანული და ლიბანური ფესვები აქვს, სამართალს სწავლობდა. მან განათლება ეკვადორის პონტიფიკურ კათოლიკურ უნივერსიტეტში მიიღო, მოგვიანებით კი ჰარვარდის უნივერსიტეტის სამართლის ხარისხი მოიპოვა.

1988 წელს მაუადი პოლიტიკაში ჩაერთო და იმავე წელს გამართულ საპრეზიდენტო არჩევნებში მიიღო მონაწილეობა, თუმცა წარუმატებლად. 1992 წელს იგი კიტოს მეტროპოლიტენის მერი გახდა. 1998 წელს მაუადმა კვლავ იყარა კენჭი პრეზიდენტობაზე და მცირე უპირატესობით დაამარცხა ალვარო ნობოა, რომელიც იმ დროისთვის ქვეყნის უმდიდრესი ადამიანი იყო. მიუხედავად ამისა, ნობოამ დამარცხება არ აღიარა და ხმების გადათვლა მოითხოვა, რაზეც პასუხისმგებელმა უწყებებმა უარი განაცხადეს.

პრეზიდენტობის პერიოდში მაუადმა პერუსთან ისტორიულ შეთანხმებას მოაწერა ხელი, რამაც ორ ქვეყანას შორის არსებული ხანგრძლივი სასაზღვრო დავა გადაჭრა. თუმცა, ამავდროულად, წინა წლის აზიის ფინანსური კრიზისის გამო, ქვეყანაში მძიმე ეკონომიკური მდგომარეობა შეიქმნა. მაუადმა ქვეყნის ეკონომიკის დოლარიზაციის გადაწყვეტილება მიიღო, რამაც საყოველთაო აღშფოთება და საზოგადოებრივი მხარდაჭერის დაკარგვა გამოიწვია. ეკვადორის მკვიდრმა მოსახლეობამ მაუადის წინააღმდეგ პროტესტი დაიწყო, რასაც საბოლოოდ ლუსიო გუტიერესის მეთაურობით მოწყობილი სახელმწიფო გადატრიალება მოჰყვა. კონსტიტუციური წესრიგის თანახმად, პრეზიდენტის პოსტი მაუადის ვიცე-პრეზიდენტმა, გუსტავო ნობოამ დაიკავა.

ადრეული წლები
მაუადი დაიბადა ლოხაში, ეკვადორში. მას ლიბანური და გერმანული ფესვები აქვს.

იგი სწავლობდა ჰარვარდის უნივერსიტეტის ჯონ კენედის სახელობის სახელმწიფო მართვის სკოლაში, სადაც 1989 წელს საჯარო მმართველობის მაგისტრის ხარისხი მიიღო. იგი ასევე იყო აშშ-ის სახელმწიფო დეპარტამენტის მიერ დაფინანსებული ფულბრაიტის პროგრამის სტიპენდიანტი.

ჰარვარდის უნივერსიტეტმა მაუადის შესახებ გამოაქვეყნა კვლევა სახელწოდებით: „ლიდერობა და მოლაპარაკებები: დასავლეთ ნახევარსფეროს ყველაზე ხანგრძლივი სასაზღვრო კონფლიქტის დასრულება“.

პრეზიდენტობა
მაუადი თავდაპირველად 1988 წლის საპრეზიდენტო არჩევნებში მონაწილეობდა, სადაც მეხუთე ადგილი დაიკავა. ამის შემდეგ, 1992-დან 1998 წლამდე, იგი კიტოს მერის პოსტზე მსახურობდა.

პირველი საპრეზიდენტო კამპანიიდან ათი წლის შემდეგ, მან არჩევნებში ხმების მცირე უპირატესობით გაიმარჯვა. დამარცხებულმა კანდიდატმა, ალვარო ნობოამ, ხმების გადათვლა მოითხოვა, რაზეც პასუხისმგებელმა უწყებამ უარი განაცხადა. იმ პერიოდში ეკვადორი მწვავე ეკონომიკურ კრიზისში იმყოფებოდა (მათ შორის იყო 1998-1999 წლების საბანკო კრიზისი), რამაც შეიარაღებული ძალების ბიუჯეტის 60%-ით შემცირება გამოიწვია. მაუადის პოპულარობის რეიტინგი 1998 წლის ოქტომბერში არსებული 60%-დან 2000 წლის იანვრისთვის 6%-მდე დაეცა. 1999 წლის ბოლო დღეებში მან გამოაცხადა ეკვადორის ეკონომიკის დოლარიზაცია და საერთაშორისო სავალუტო ფონდის მიერ ნაკარნახევი არაერთი ღონისძიების გატარება.

ეკვადორის მკვიდრი მოსახლეობის ერთკვირიანი დემონსტრაციებისა და ლუსიო გუტიერესის მეთაურობით მოწყობილი სამხედრო ამბოხის შემდეგ, მაუადი იძულებული გახდა გადამდგარიყო.

მისი ინიცირებული ეკონომიკური რეფორმების შედეგი იყო ეკონომიკის „დოლარიზაცია“. მზარდი ინფლაციის გასაკონტროლებლად მან საბანკო ანგარიშების გაყინვა გამოაცხადა. ამან მასობრივი უკმაყოფილება გამოიწვია, რადგან დაბალი ფენის წარმომადგენლები ცდილობდნენ თავიანთი უკვე უფასური „ეკვადორული სუკრეები“ აშშ დოლარში გადაეცვალათ და ამ პროცესში დაგროვილი ქონება დაკარგეს, ხოლო მაღალმა ფენამ (რომლის წარმომადგენლებსაც ქონება ისედაც დოლარში ჰქონდათ დაბანდებული) პირიქით, მოგება ნახა. მაუადის რეცესიით მოცული მმართველობის პერიოდში ეკონომიკა მნიშვნელოვნად შემცირდა, ხოლო ინფლაციამ 60 პროცენტს მიაღწია.

მაუადის პრეზიდენტობის დროს ხელი მოეწერა ისტორიულ სამშვიდობო შეთანხმებას პერუსთან, რითაც დასრულდა ხანგრძლივი სასაზღვრო დავა. შეთანხმების თანახმად, ეკვადორმა უარი თქვა პრეტენზიებზე სადავო ტერიტორიის სუვერენიტეტზე რიო-დე-ჟანეიროს პროტოკოლის საფუძველზე, სანაცვლოდ კი პერუმ ეკვადორს საკუთრებაში 1კმ² ტერიტორია გადასცა. მაუადმა პერუსთან მშვიდობა 1998 წლის 26 ოქტომბერს გააფორმა.

საპრეზიდენტო ვადის შემდგომი პერიოდი
მაუადი ასევე არის მასაჩუსეტსის შტატის ქალაქ კემბრიჯში მდებარე „ “-ის უფროსი მრჩეველი.

2014 წლის მაისში, ეკვადორის ეროვნულმა სასამართლომ მას სახელმწიფო სახსრების მითვისების ბრალდებით თორმეტი წლით თავისუფლების აღკვეთა მიუსაჯა.